
Activităţile grupate sub denumirea generică de „control financiar” se referă la examinarea modului în care se realizează, din punct de vedere financiar, obiectivele şi programele asumate de diferite entităţi publice, cu scopul de a preîntâmpina sau a descoperi eventualele nereguli, erori, deficienţe, de a le remedia şi a fi evitate în viitor. Acest tip de control se poate realiza atât concomitent cu programele vizate cât şi posterior finalizării activităţilor desfăşurate în cadrul acestora. 

Asemenea sistemelor bugetare naţionale, reglementările comunitare referitoare la fiscalitatea Uniunii cuprind texte comprehensive legate de implementarea controalelor financiare astfel: controlul intern este efectuat la nivelul instituţiilor în timp ce controlul extern este efectuat la nivelul Parlamentului şi Curţii de Conturi.

Controlul intern se referă la cheltuielile şi veniturile incluse în bugetul Comunităţilor. Uniunea Europenă a introdus o serie de mecanisme de exercitare a controlului asupra veniturilor şi cheltuielilor implementate în statele membre şi care nu sunt sub directa administrare a Comisiei. Referitor la venituri, statelor membre le revine responsabilitatea de a colecta şi controla aceste resurse, Comisia având rolul de a superviza funcţionarea sistemelor de combatere a fraudelor şi de a forma propriile echipe de control compuse din oficiali autorizaţi în acest sens.    

Actele juridice existente la nivel comunitar vizând acest gen de activitate sunt cuprinse în cadrul capitolului 28 al acquis-ului comunitar, denumit „controlul financiar”. Aici sunt incluse destul de puţine acte normative cu caracter general şi obligatoriu (dispoziţii din tratatele fondatoare, regulamente sau chiar decizii). Majoritatea actelor obligatorii existente reglementează organismele specializate în efectuarea controlului financiar, organizarea şi funcţionarea acestora, procedura urmată pentru efectuarea controlului, actele juridice în care se consemnează rezultatele controlului (rapoartele emise de organismele specializate) şi efectele juridice ale acestora. Restul acquis-ului este format fie din acte juridice neobligatorii (cel mai adesea recomandări ale instituţiilor UE), fie din acte emise de organele de control (rapoarte). Forţa juridică a acestor din urmă acte este una redusă, majoritatea conţinând doar recomandări pentru statele membre şi/sau instituţiile UE. 

1. Acquis-ul comunitar în domeniul controlului financiar 

Acquis-ul corespunzător Capitolului 28 cuprinde doar un număr restrâns de reglementări şi se referă la principiile generale, acceptate la nivel internaţional, ale gestiunii şi controlului financiar riguros. Comisia Europeană are sarcina de a evalua sistemele de control financiar existente în ţările candidate în ce priveşte cinci elemente principale:


                           I. Controlul financiar intern public (CFIP) este unul dintre elementele centrale ale sistemului de control financiar şi cuprinde activităţile de control financiar din sectorul public, inclusiv controlul exercitat de agenţiile guvernamentale de la nivel central şi local, implicând sistemele de aprobare ex-ante şi pe cele de audit intern ex-post. O caracteristică de bază a unui sistem CFIP eficient o constituie liniile clare de demarcaţie dintre gestiunea şi controlul financiar (GCF) şi auditul intern, care garantează că GCF, inclusiv controalele ex-ante, funcţionează corespunzător (aşa-numita independenţă funcţională a auditorilor interni).


                             În domeniul CFIP, principalul criteriu de evaluare îl reprezintă existenţa cadrului legislativ (legislaţia primară şi cea de punere în practică), dezvoltarea funcţiei de audit intern şi a mecanismului de control ex-ante în toate unităţile de venituri şi cheltuieli, precum şi asigurarea independenţei funcţionale a auditorilor independenţi.


                             II. Auditul extern vizează capacitatea ţărilor candidate de a confirma independenţa corpului lor de control extern în ce priveşte luarea deciziilor asupra modului de abordare a activităţii de audit şi alegerea modului de investigare, precum şi raportarea fără restricţii sau interferenţe din partea guvernului sau a altor organisme. De asemenea, de o importanţă crucială pentru ţările candidate este capacitatea lor de a asigura o activitate de audit independentă pentru contabilitatea financiară a tuturor fondurilor publice, indiferent de provenienţa lor. O importanţă deosebită o are existenţa mecanismului formal în ce priveşte reacţia adecvată a Parlamentului la rezultatele auditului.


                             III. Măsurile de control referitoare la sursele proprii ale UE implică faptul că organismele responsabile pentru colectarea şi controlul surselor proprii trebuie să cunoască cerinţele necesare asigurării executării corecte a sarcinilor lor. În acest context, o importanţă deosebită o are asigurarea oportunităţii controalelor fiscale şi a eficienţei administraţiei vamale.


                             IV. Finanţarea UE pentru pre-aderare şi viitoarele instrumente structurale: utilizarea corectă, controlul, monitorizarea şi evaluarea finanţării din partea UE constituie un element important în evaluarea capacităţii ţărilor candidate de a aplica acquis-ul corespunzător acestui capitol. Referitor la procedurile de control intern legate de fondurile de pre-aderare UE, Comisia Europeană a solicitat ţărilor candidate să stabilească un control ex-ante adecvat şi mecanisme de audit intern independente din punct de vedere funcţional, să pună la dispoziţie resurse umane cu experienţă şi calificare adecvate şi să elaboreze manuale de procedură şi rapoarte de audit pentru fiecare instrument de pre-aderare. Un indicator important este existenţa procedurii de recuperare a fondurilor UE utilizate incorect sau neutilizate.


                             V. Protejarea intereselor financiare ale UE înseamnă capacitatea de a aplica reglementările CE în domeniu până la data aderării, respectiv Regulamentul privind protejarea intereselor financiare ale CE şi Regulamentul privind verificările la faţa locului realizate de către Comisie, în scopul protejării intereselor financiare ale UE împotriva fraudei şi a altor nereguli. De asemenea, ţările candidate trebuie să desemneze un punct unic de contact pentru cooperarea cu OLAF (Oficiul European de Luptă Anti-Fraudă) şi să asigure dezvoltarea capacităţii administrative necesare aplicării acquis-ului, inclusiv a capacităţii organelor de punere în practică a legislaţiei şi a organelor judiciare de a aborda cazurile care vizează intersele financiare ale UE.

                 Directoratul General (DG) pentru Buget al Comisiei Europene, în cooperare cu DG pentru Extindere, acordă o importanţă deosebită exerciţiului de monitorizare din ţările care au inchis provizoriu Capitolul 28 – Controlul Financiar. Acest exerciţiu (efectuat cu sprijinul echipelor mixte de analiză sau a misiunilor de monitorizare) se axează pe evaluarea aplicării legislaţiei privind controlul financiar, precum şi a capacităţii administrative a ministerelor, agenţiilor subordonate şi a altor centre de cheltuieli bugetare, precum şi a instituţiilor de audit de la cel mai înalt nivel.

Actele normative
 din cadrul acquis-ului referitor la controlul financiar se referă în principal la:

(i) formele îmbrăcate de controlul financiar, 

(ii)  activităţile şi domeniile care constituie obiectul acestui tip de control şi 

(iii) modalităţile prin care sunt protejate interesele UE în materie. 

Cele mai importante reglementări cu caracter obligatoriu în materie sunt cuprinse în: 

· articolele 246-248 ale Tratatului instituind CE (versiunea consolidată, publicată în Jurnalul Oficial nr. C 325 , 24 decembrie 2002) – care conţine prevederi referitoare la necesitatea instituirii unui control asupra conturilor CE şi menţionează Curtea de Conturi a CE; 

· Regulamentul Comisiei (CE, Euratom) nr.1605/2002 din 25 iunie 2002 privind Regulamentul Financiar aplicabil bugetului general al Comunităţilor Europene, 

· Regulamentul Comisiei (CE, Euratom) nr.2342/2002 din 23 decembrie 2002 stabilind reguli detaliate pentru implementarea Regulamentului nr.1605/2002 al Consiliului (CE, Euratom) privind Regulamentul Financiar aplicabil bugetului general al Comunităţilor Europene 

· Regulamentul Comisiei (CE, Euratom) nr.2343/2002 din 23 decembrie 2002 privind cadrul de reglementare financiară pentru organismele la care se referă art.185 din Regulamentul nr.1605/2002 al Consiliului (CE, Euratom) privind Regulamentul Financiar Cadru aplicabil bugetului general al Comunităţilor Europene. 

2. Formele controlului 

Regulamentul Comisiei instituind Regulamentul Financiar aplicabil bugetului general al Comunităţilor Europene precizează că, în privinţa activităţilor şi programelor desfăşurate de instituţiile europene sau cu finanţare din partea UE, se poate realiza atât o activitate de control intern (ex ante - CFIP şi ex post - audit intern) cât şi un audit extern ulterior, realizat de o instituţie independentă specializată.

 
      A. Controlul intern 

Controlul intern este unul dintre elementele centrale ale controlului financiar şi se referă la controlul financiar exercitat de structuri organizatorice de control interne entităţii verificate (autorităţi publice ale administraţiei centrale şi locale), inclusiv sistemele de aprobare a priori (ex ante) şi audit intern (a posteriori sau ex post). Una din trăsăturile de bază ale controlului intern este departajarea între managementul şi controlul financiar intern public (CFIP), pe de o parte, şi auditul intern, pe de altă parte, ceea ce asigură atât funcţionarea primului, cât şi independenţa celui de-al doilea. 

a. Controlul financiar intern public (CFIP) 

CFIP are drept finalitate verificarea îndeplinirii condiţiilor formale şi legale pentru ca fondurile alocate unei instituţii publice să poată fi efectiv cheltuite. Corecta funcţionare a acestuia oferă un prim „filtru” în asigurarea unui management financiar solid al oricărei autorităţi publice. 

CFIP este asigurat de o structură internă instituţiei publice respective, structură care are competenţe de autorizare a angajării diferitelor fonduri alocate instituţiei. Conform acquis-ului comunitar, persoana care acţionează în calitate de responsabil cu autorizarea nu poate fi, în acelaşi timp şi pentru acelaşi operaţiuni, persoană responsabilă cu administrarea conturilor aferente acelei activităţi (ofiţer de cont). 

b. Auditul intern 

Auditul intern este o activitate organizată independent în cadrul unei instituţii publice, care constă în efectuarea de verificări, inspecţii şi analize ale sistemului propriu de control intern (CFIP), în scopul evaluării gradului în care acesta asigură îndeplinirea obiectivelor instituţiei publice şi utilizarea resurselor financiare în mod eficient şi pentru a comunica conducerii instituţiei constatările făcute, eventualele deficienţe şi nereguli şi a propune măsuri pentru corectarea deficienţelor şi îmbunătăţirea rezultatelor.

Regulamentul nr.1605 al Consiliului din 25 iunie 2002 cu privire la Regulamentul Financiar aplicabil bugetului general al Comunităţilor Europene reglementează în articolele 85-87 noţiunea de auditor intern. Astfel, fiecare instituţie îşi va stabili o structură de audit intern care trebuie să respecte standardele internaţionale. Auditorul intern numit de instituţie va răspunde în faţa acesteia pentru verificarea corespunzătoare a sistemelor şi procedurilor de execuţie bugetară. Regulamentul stabileşte anumite incompatibiltăţi pentru auditorii interni; ei nu pot fi responsabili cu autorizarea sau ofiţeri de cont. 

Dintre responsabilităţile auditorilor, Regulamentul menţionează avizarea instituţiei cu privire la riscuri, prin emiterea de opinii independente cu privire la calitatea sistemelor de management şi control al fondurilor şi recomandări pentru îmbunătăţirea condiţiilor de implementare a operaţiunilor de management financiar. De asemenea, Regulamentul accentuază în particular următoarele principale responsabilităţi ale auditorului intern: 

- evaluarea conformităţii şi eficienţei sistemelor de management intern şi a nivelului de performanţă al departamentelor în implementarea politicilor, programelor şi acţiunilor prin referire la riscurile asociate cu ele; 

- evaluarea conformităţii şi calităţii sistemelor de control şi audit intern aplicabile fiecărei operaţiuni de execuţie bugetară. 

În exercitarea atribuţiilor sale, auditorul intern se bucură de acces nelimitat la toate informaţiile necesare pentru îndeplinirea sarcinilor sale. La sfârşitul evaluării, auditorul intern va întocmi un raport care va conţine rezultatele auditului şi recomandări pentru instituţie. Auditorul va înainta instituţiei şi un raport anual de audit intern în care va indica numărul şi tipul auditurilor interne efectuate, recomandările acestora şi măsurile luate de instituţie. Fiecare instituţie îşi va stabili propriile reguli cu privire la auditorul intern astfel încât să asigure independenţa totală a auditorului în îndeplinirea sarcinilor şi reponsabilităţilor sale. 

B. Auditul extern 

Auditul extern pentru instituţiile comunitare (Parlament, Consiliu şi Comisie) este realizat de către Curtea de Conturi a Comunităţilor Europene
. Principalul izvor juridic în materia auditului extern îl reprezintă articolele 246-248 ale Tratatului CE şi Regulamentul nr.1605 al Consiliului din 25 iunie 2002 asupra Regulamentului Financiar aplicabil bugetului general al Comunităţilor Europene, cu modificările şi completările ulterioare. Art.246 al Tratatului CE prevede că organismul responsabil cu controlul conturilor este Curtea de Conturi, iar art.247, aşa cum a fost modificat prin Tratatul de la Nisa, prevede că în alcătuirea Curţii de Conturi intră câte un reprezentant al fiecărui stat membru. 

Curtea de Conturi examinează conturile de venituri şi cheltuieli ale Comunităţii, precum şi ale instituţiilor înfiinţate de Comunitate (art.248 al Tratatului CE). În urma examinării, Curtea înaintează Parlamentului European şi Consiliului o declaraţie de asigurare asupra legalităţii şi regularităţii tranzacţiilor. 

Potrivit art.140 al Regulamentului, Curtea de Conturi va examina dacă toate veniturile şi toate cheltuielile au fost efectuate în mod legal şi cu respectarea dispoziţiilor Tratatelor, a bugetului aprobat pe anul respectiv şi a celorlalte acte adoptate în conformitate cu Tratatele fondatoare. 

Acelaşi Regulament prevede că, în îndeplinirea sarcinilor sale, Curtea poate cere să consulte orice documente şi informaţii în legătură cu managementul financiar al departamentelor sau instituţiilor pentru operaţiunile finanţate sau cofinanţate de Comisie. Comisia, celelalte instituţii şi organisme care administrează venituri sau cheltuieli în numele Comunităţii, precum şi beneficiarii finali ai plăţilor din bugetul comunitar vor permite Curţii să examineze orice documente privind atribuirea şi realizarea contractelor, toate conturile şi plăţile în numerar, toate înregistrările contabile şi documentele justificative, toate documentele în legătură cu veniturile şi cheltuielile, inventarele, organigramele departamentelor, precum şi orice date sau informaţii realizate sau stocate pe suport magnetic pe care Curtea le consideră necesare pentru efectuarea auditului extern. În efectuarea auditului, Curtea va coopera cu instituţiile naţionale de audit ale statelor membre. Responsabilii naţionali ale căror operaţiuni fac obiectul auditului sunt obligaţi: 

• să arate toate înregistrările plăţilor şi ale documentelor justificative ale acestora, precum şi registrele şi alte documente contabile 

• să prezinte orice corespondenţă sau orice alt document cerut pentru implementarea auditului. 

În urma auditului extern, Curtea de Conturi realizează două tipuri de rapoarte – rapoarte anuale şi rapoarte speciale. 

Raportul anual – Curtea va redacta un raport anual pe care îl va transmite Comisiei şi instituţiilor vizate de audit. Acest raport va cuprinde toate observaţiile pe care Curtea de Conturi le consideră suficient de importante pentru a merita să fie înscrise în raport. Observaţiile vor rămâne însă confidenţiale, iar fiecare instituţie va formula răspunsuri la fiecare observaţie până la o dată ulterioară. Raportul anual va conţine o evaluare generală a gestiunii financiare a instituţiilor şi câte o secţiune pentru fiecare instituţie în parte. Curtea va trebui să se asigure că toate răspunsurile instituţiilor vor fi publicate imediat după primirea observaţiilor acestora. Raportul anual însoţit de răspunsuri va fi trimis, cel mai târziu la 31 octombrie al respectivului an, tuturor instituţiilor responsabile cu descărcarea bugetară şi va fi publicat în Jurnalul Oficial al Comunităţilor Europene. 

De îndată ce Curtea a transmis raportul său anual, Comisia va informa statele membre în legătură cu detaliile din raport care se referă la managementul fondurilor pentru care acestea sunt responsabile. În 60 de zile de la primirea acestor informaţii statele membre vor înainta răspunsurile lor Comisiei, care va transmite înainte de 15 februarie a anului următor un rezumat al acestor informaţii Curţii de Conturi, Consiliului şi Parlamentului European. 

Raporturi speciale – Curtea de Conturi a UE realizează şi activităţi de audit extern particularizate la anumite tipuri de activităţi sau anumite instituţii. Acestea se finalizează cu redactarea unor rapoarte speciale, prin care sunt notificate instituţiilor vizate de audit toate observaţiile considerate de Curte pertinente şi importante. Şi aceste informaţii vor rămâne iniţial confidenţiale, iar instituţia va avea la dispoziţie 2 luni şi jumătate pentru a comenta observaţiile. În luna următoare primirii comentariilor, Curtea va emite versiunea finală a raportului său. Rapoartele speciale, însoţite de răspunsurile instituţiilor în cauză vor fi transmise de îndată Parlamentului European şi Consiliului care vor decide, fiecare în parte, dar consultând Comisia, ce acţiuni vor fi luate în consecinţă. În cazul în care Curtea de Conturi decide că un astfel de raport trebuie publicat în Jurnalul Oficial al Comunităţilor Europene, acesta va fi însoţit de răspunsurile instituţiilor în cauză. 

Rapoartele de audit ale Curţii de Conturi sunt deosebit de importante.

3. Obiectul controlului 

A. Resursele proprii ale UE 

Instituţiile UE, care realizează colectarea şi controlul resurselor proprii ale UE trebuie să asigure o executare corectă a sarcinilor lor, prin controale fiscale periodice şi o administrare vamală eficientă. 

Potrivit Regulamentului nr.1150/2000 al Consiliului (CE, Euratom) din 22 mai 2000 pentru implementarea Deciziei nr. 94/728/CE Euratom asupra sistemului de resurse proprii ale Comunităţilor, resursele proprii ale Comunităţilor sunt fonduri puse la dispoziţia UE de statele membre, prin intermediul Comisiei şi sunt controlate periodic, conform prevederilor din acest act. Acelaşi regulament reglementează şi contabilitatea resuselor proprii, colectarea şi eliberarea acestor fonduri, precum şi inspectarea lor. 

Competenţa de a efectua controale şi inspecţii în legătură cu managementul resurselor proprii ale Comunităţilor revine statelor membre, însă acestea nu vor putea fi iniţiate decât la cererea Comisiei, aceasta din urmă având obligaţia să precizeze şi motivele. Controalele şi inspecţiile mai pot fi realizate şi cu asocierea Comisiei la controalele proprii efectuate de statele membre. De asemenea, Comisia poate realiza propriile inspecţii la faţa locului, caz în care îi vor fi puse la dispoziţie toate documentele justificative necesare. 

Prin acelaşi act este înfiinţat Comitetul Consultativ pentru resursele proprii ale Comunităţilor – organism alcătuit din reprezentanţi ai statelor membre (maxim 5 oficiali pentru un stat) şi ai Comisiei. Comitetul va fi coordonat de un reprezentant al Comisiei, iar secretariatul va fi asigurat de către Comisie. 

B. Finanţările acordate de Uniunea Europeană 

Controlul finanţărilor acordate de Uniunea Europeană este reglementat prin acelaşi Regulament nr.1605/2002 al Comisiei (CE, Euratom) din 25 iunie 2002 privind Regulamentul Financiar aplicabil bugetului general al Comunităţilor Europene, completat de Regulamentul Comisiei (CE, Euratom) nr.2342/2002 din 23 decembrie 2002.

Actul normativ cuprinde în cadrul Titlului VI - “Finanţări”, un capitol referitor la plata şi controlul finanţărilor acordate de UE. Se stabileşte astfel, că responsabilul naţional cu autorizarea unei plăţi va putea cere beneficiarului să facă o asigurare în avans pentru a limita eventualele riscuri asociate cu plăţile legate de pre-finanţare. După acordarea finanţării, suma atribuită nu va fi considerată definitivată până la acceptarea de către instituţie a rapoartelor finale, fără ca aceasta să aducă atingere dreptului ulterior de control din partea instituţiei. În cazul în care beneficiarul nu-şi va îndeplini obligaţiile contractuale, finanţarea va fi suspendată, redusă sau anulată, nu însă înainte ca beneficiarul să fi avut ocazia să îşi prezinte punctul de vedere. 

       4. Prevenirea fraudei  

Articolul 280 al Tratatului instituind CE, cere statelor membre să ia măsuri pentru combaterea fraudei care afectează interesele financiare ale UE similare cu cele luate pentru combaterea fraudei care aduce atingere propriilor resurse financiare. La nivelul instituţiilor UE au existat multiple  iniţiative adoptate în acest sens. 

Decizia Comisiei nr. 94/140/EC din 23 februarie 1994 instituie un Comitet Consultativ pentru coordonarea prevenirii fraudei. Comisia poate consulta Comitetul pentru orice problemă în legătură cu prevenirea şi urmărirea fraudei şi neregularităţilor. De asemenea, Comisia va putea consulta Comitetul pentru orice problemă legată de protejarea legală a intereselor financiare ale Comunităţii. Comitetul va fi alcătuit din câte 2 reprezentanţi ai fiecărui stat membru, care pot fi asistaţi de alţi 2 funcţionari publici ai serviciilor în cauză. 

Oficiul European de luptă Anti-Fraudă (cunoscut prin acronimul său din limba franceză - OLAF), a fost înfiinţat printr-o Decizie a Comisiei din 28 aprilie 1999. Obiectivele OLAF sunt: protejarea intereselor Uniunii Europene, lupta împotriva fraudei, corupţiei sau oricărei alte activităţi ilegale, inclusiv împotriva celor apărute în cadrul instituţiilor europene. OLAF îşi îndeplineşte obiectivele prin realizarea, în deplină independenţă, a unor investigaţii externe şi interne. Oficiul organizează, de asemenea, întâlniri regulate de cooperare între autorităţile competente ale statelor membre, în scopul coordonării activităţii acestora. OLAF oferă statelor membre suportul material şi asistenţa tehnică necesară în lupta împotriva fraudelor. OLAF contribuie de asemenea la dezvoltarea strategiei anti-fraudă a Uniunii Europene şi ia iniţiativele necesare pentru consolidarea legislaţiei în domeniu. 

Un alt organism cu atribuţii în domeniul prevenirii şi combaterii fraudei este Comitetul Antifraudă al Băncii Centrale Europene, înfiinţat prin Decizia Băncii Centrale Europene din 7 octombrie 1999 asupra prevenirii fraudei. Comitetul este instituit “pentru consolidarea independenţei Direcţiei de audit intern”. 

� BAZA LEGALĂ


-Tratatul CE: Articolele 275 (205a) şi 276 (206) (de asemenea, Tratatul Euratom: Art. 180b; Tratatul CECO: Art. 78g); -Regulamentul Financiar din 21 decembrie 1977, cu amendamentele ulterioare.


OBIECTIVE


Potrivit articolului 274 (205) al Tratatului CE, Comisia are obligaţia de a executa bugetul conform principiilor de gestiune financiară. Acest lucru se realizează parţial cu ajutorul mecanismelor de control financiar intern ale Comisiei şi al auditului efectuat de Curtea Europeana de Conturi, adesea în colaborare cu organismele naţionale de control. Etapa finală a controlului o reprezintă procedura de încheiere bugetară: o dată pe an, la recomandarea Consiliului, Parlamentul trebuie să aprobe închiderea bugetară pentru Comisie. Comisia este obligată să respecte observaţiile Parlamentului cu privire la executarea cheltuielilor.


 REALIZĂRI


Controlul iniţial, atât al veniturilor cât şi al cheltuielilor, este exercitat parţial de autorităţile naţionale. Acestea şi-au menţinut drepturile, în special cele vizând propriile resurse, deoarece dispun de aparatul necesar pentru colectarea şi controlul acestor sume; 10% din resursele proprii sunt reţinute de către Statele Membre drept taxă de colectare. Colectarea fondurilor proprii este o problemă de mare importanţă pentru instituţiile UE. Acesta a fost motivul pentru care Parlamentul European a creat un Comitet de Control privind Transferul Fondurilor. Cheltuielile operaţionale în cadrul FEOGA (Fondul Social şi Fondul Regional) sunt de asemenea controlate, într-o primă fază, de către autorităţile Statelor Membre, care, deseori, trebuie să suporte costurile aferente acestor intervenţii. La nivel comunitar, controlul este exercitat de către directori cu atribuţii de control şi contabili, iar ulterior de către controlorul financiar intern, în interiorul fiecărei instituţii. Controlul extern este efectuat de către Curtea de Conturi, care, în fiecare an, înaintează autorităţii bugetare rapoarte detaliate conform Articolului 248 al TEC. Acestea sunt: “Atestarea corectitudinii contabilităţii, a legalităţii şi corectitudinii tranzacţiilor” (cunoscut sub apelativul DAS); raportul anual privind executarea bugetului general, incluzând bugetele tuturor instituţiilor şi organismelor subsidiare; rapoartele speciale cu privire la probleme specifice. Uneori, Curtea de Conturi înaintează şi rapoarte privind operaţiunile de împrumut/credit şi operaţiunile Fondului European de Dezvoltare. Biroul de Luptă Împotriva Fraudelor (OLAF) este în mod oficial independent de Secretariatul General al Comisiei Europene. Acesta a fost consolidat la iniţiativa Parlamentului European şi are un rol important în protejarea intereselor financiare ale Uniunii, având responsabilitatea de a lupta, în toate instituţiile, împotriva fraudelor implicând fonduri ale UE şi de a coordona organismele responsabile în Statele Membre. Problemele de personal i-au redus însă eficienţa în timpul primului an de funcţionare (1999/2000). Articolul 280 (209a) din TCE se referă la fraude şi interesele financiare ale UE, prevederile sale fiind consolidate prin Tratatul de la Amsterdam. 


� Art 139 - REGULAMENTUL COMISIEI (CE, Euratom) nr. 2342/2002 din 23 decembrie 2002 de stabilire a normelor de aplicare a Regulamentului Consiliului (CE, Euratom) nr. 1605/2002 privind regulamentul financiar aplicabil bugetului general al Comunităţilor Europene 


 	(2) În îndeplinirea funcţiei sale, Curtea de Conturi poate consulta, în condiţiile menţionate în art. 142, toate documentele şi informaţiile privind gestiunea financiară a departamentelor sau organismelor în ceea ce priveşte operaţiunile finanţate sau cofinanţate de Comunităţi. Curtea de Conturi are competenţa de a audia orice funcţionar responsabil de o operaţiune de venituri sau de cheltuieli şi de a utiliza oricare dintre procedurile de audit adecvate departamentelor sau organismelor menţionate anterior. În statele membre, auditul se efectuează în cooperare cu instituţiile naţionale de control sau, dacă acestea nu dispun de competenţele necesare, în cooperare cu departamentele naţionale competente. Curtea de Conturi şi organismele naţionale de audit cooperează într-o atmosferă de încredere, respectându-şi reciproc independenţa.


Pentru obţinerea tuturor informaţiilor necesare îndeplinirii sarcinilor care i-au fost atribuite de Tratate sau de actele adoptate în temeiul acestora, Curtea de Conturi poate fi prezentă, la cererea sa, la operaţiunile de audit efectuate în cadrul execuţiei bugetare de către sau în numele oricărei instituţii comunitare.


La cererea Curţii de Conturi, fiecare instituţie autorizează organismele financiare. 


(3) În vederea îndeplinirii sarcinilor sale, Curtea de Conturi notifică instituţiilor şi autorităţilor cărora li se aplică prezentul regulament lista cu numele membrilor personalului său, împuternicit să efectueze auditul la instituţiile respective.


Articolul 141


Curtea de Conturi veghează ca titlurile de valoare şi fondurile în depozite şi casă să fie verificate pe baza documentelor justificative semnate de depozitari sau pe baza unor procese verbale privind situaţia casei şi a portofoliului. Curtea de Conturi poate efectua ea însăşi aceste verificări.


Articolul 142


(1) Comisia, celelalte instituţii, organismele care administrează venituri sau cheltuieli în numele Comunităţilor şi beneficiarii finali ai plăţilor de la buget acordă Curţii de Conturi toate facilităţile şi îi furnizează toate informaţiile pe care aceasta le consideră necesare pentru îndeplinirea sarcinilor sale. Aceştia pun la dispoziţia Curţii de Conturi toate documentele privind atribuirea şi executarea contractelor finanţate din bugetul comunitar şi toate conturile de numerar sau de materiale, toate registrele contabile şi toate documentele justificative şi, de asemenea, documentele administrative relevante, toate documentele cu privire la venituri şi cheltuieli, toate inventarele, toate organigramele pe care Curtea de Conturi le consideră necesare pentru îndeplinirea sarcinilor sale.


Primul paragraf se aplică, de asemenea, persoanelor fizice sau juridice care beneficiază de plăţi din bugetul comunitar.


� Pentru a accentua importanţa rapoartelor de audit ale Curţii de Conturi trebuie precizat că, din totalul celor 75 de acte normative care formează acquis-ul în materia controlului financiar, 41 sunt rapoarte ale Curţii de Conturi. Acestea vizează domenii din cele mai diferite, cum ar fi: managementului Băncii Centrale Europene, contractele publice acordate de Centrul de Cercetare Comună, reţelele transeuropene (RTE) de telecomunicaţii, randamentul operaţional al managementului Institutului Monetar European, măsurile comunitare de dispunere în privinţa untului, acţiunile de reabilitare a statelor ACP, cheltuielile Curţii de Justiţie, Fondul Social European şi Fondul European pentru Orientare şi Garantare în Agricultură, activităţile de cercetare în domeniul agriculturii şi pescuitului, etc. 

